……………………………………

…………………………………… 2021 г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ**  **ПРОФ. Д-Р ХРИСТО БОЗУКОВ** | **ОДОБРИЛ,**  **МИНИСТЪР НА ЗЕМЕДЕЛИЕТО,**  **ХРАНИТЕ И ГОРИТЕ:**  **ПРОФ. Д-Р ХРИСТО БОЗУКОВ** |

**ДОКЛАД**

**от Атанас Добрев – заместник-министър на земеделието, храните и горите**

**Относно:** Проект на Наредба за изменение на Наредба № 22 от 2012 г. за условията и реда за определяне на средствата за работната заплата в държавните предприятия по чл. 163 от Закона за горите и в техните териториални поделения

**УВАЖАЕМИ ГОСПОДИН МИНИСТЪР,**

На основание чл. 175, ал. 1 от Закона за горите внасям за одобрение проект на Наредба за изменение на Наредба № 22 от 2012 г. за условията и реда за определяне на средствата за работната заплата в държавните предприятия по чл. 163 от Закона за горите и в техните териториални поделения, съгласувана с министъра на труда и социалната политика.

**Причини, които налагат приемането на акта**

Наредба № 22 от 2012 г. за условията и реда за определяне на средствата за работната заплата в държавните предприятия по чл. 163 от Закона за горите и в техните териториални поделения не е актуализирана от приемането й през 2012 г. и следва да бъдат направени технически редакции като думите „министъра на земеделието и храните“ се заменят с думите „министър на земеделието, храните и горите“. Измененията, които се правят по същество засягат само Раздел II. „Определяне на възнагражденията на директорите на държавните предприятия и техните териториални поделения, както и на членовете на управителните съвети“, като промените са в посока намаляване на размера на възнагражденията на членовете на управителните съвети на държавните предприятия по Закона за горите.

В действащата Наредба в чл. 10, ал. 1, т. 2 е предвидено за работата на член на управителен съвет месечното възнаграждение да бъде в размер на 100% от средната брутна работна заплата на директорите на териториални поделения. Предложението е месечното заплащане да стане равно по размер на отчетената от Националния статистически институт средна брутна работна заплата за страната за предходната календарна година. Заплатите ще бъдат актуализирани на годишна база.

Съгласно чл. 169, ал. 1 от Закона за горите управителният съвет на държавните предприятия се състои от трима членове, включително директора на предприятието. Заседанията на управителният съвет се провеждат най-малко веднъж месечно.

В останалата си част Наредба 22 от 2012 г. за условията и реда за определяне на средствата за работната заплата в държавните предприятия по чл. 163 от Закона за горите и в техните териториални поделения остава непроменена.

**Цели**

С предложените промени в нормативната уредба се цели, първо, да се уеднакви и унифицира размерът на възнагражденията на всички членове на управителните съвети на държавните предприятия по Закона за горите, и второ, оптимизиране на разходите на предприятията и ефективно управление на финансовите средства.

**Финансови и други средства, необходими за прилагането на новата уредба**

Проектът не предвижда разходването на допълнителни средства от бюджета на Министерството на земеделието, храните и горите.

**Очаквани резултати от прилагането на акта**

С проекта на Наредба за изменение на Наредба № 22 от 2012 г. за условията и реда за определяне на средствата за работната заплата в държавните предприятия по чл. 163 от Закона за горите и в техните териториални поделения се очаква оптимизиране на разходите на държавните предприятия по Закона за горите.

**Анализ за съответствие с правото на Европейския съюз**

Проектът на наредба не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектът на доклад (мотиви) и проектът на наредба са публикувани за обществена консултация на интернет страницата на Министерството на земеделието, храните и горите и на Портала за обществени консултации със срок за предложения и становища 30 дни.

В изпълнение на чл. 26, ал. 5 от Закона за нормативните актове справката за отразяване на постъпилите предложения от обществената консултация, заедно с обосновка за неприетите предложения е публикувана на интернет страницата на Министерството на земеделието, храните и горите и на Портала за обществени консултации.

Проектът на Наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са приети и отразени в приложения проект.

**УВАЖАЕМИ ГОСПОДИН МИНИСТЪР,**

Във връзка с гореизложеното и на основание чл. 175, ал. 1 от Закона за горите предлагам да издадете предложения проект на Наредба за изменение на Наредба № 22 от 2012 г. за условията и реда за определяне на средствата за работната заплата в държавните предприятия по чл. 163 от Закона за горите и в техните териториални поделения.

|  |  |
| --- | --- |
| **Приложениe:** | 1. Наредба за изменение на Наредба № 22 от 2012 г. за условията и реда за определяне на средствата за работната заплата в държавните предприятия по чл. 163 от Закона за горите и в техните териториални поделения; 2. Справка за отразяване на постъпилите становища; 3. Справка за отразяване на постъпилите предложения от обществена консултация; 4. Постъпили становища. |

С уважение,

**Атанас Добрев**

*Заместник-министър на земеделието, храните и горите*